Qares l-għeneb Ftit tal-ġranet ilu rajna l-inawgurazzjoni tal-proġett taċ-Ċittadella. Il-proġett ġiet approvat fl-2012 imma fil-verita ix-xogħol beda fl-2013 taħt din l-amministrazzjoni, hekk kif bdew joħorġu s-sejħiet għall-offerti għal dan il-proġett u fejn fl-2014 bdew ix-xogħolijiet infrastrutturali. Minkejja d-diffikultajiet kollha dan il-proġett tlesta f'inqas minn 3 snin. U kullħadd jidher kuntent b'dan il-proġett li twettaq u tlesta, kullħadd faħħar ix-xogħol. Kullħadd, barra l-PN. Għax bħal ma ġara ma kull proġett li lesta dan il-gvern, l-Oppożizzjoni ħarġet stqarrija mhux biex tapprova u tagħti prosit imma biex bħas-soltu isabbtu saqajhom, juru biċ-ċar li l-għeneb hu qares għax qiegħed fil-għoli, jagħmlu bħal vavi u jgħidu li dan il-proġett sar grazzi għalihom għax huma ġabu l-approvazzjoni għal ko-finanzjament ta' dan il-proġett mill-Ewropa. Jakkużaw lil dan il-gvern li kull proġett li qed jinawgura huwa frott ta' gvern preċedenti Nazzjonalista. Li m'għadhomx fil-gvern kullħadd jaf li għadhom ma niżżluhiex minn griżmejhom u lanqas ma huma se jniżżluha. Imma li jipprovaw ibellgħu lil poplu li kull ma jiġri ta' ġid f'dan il-pajjiż huwa dejjem mertu tagħhom hija meraviljuża. Ġrat diversi drabi din bħal meta ġie inawgurat l-interconnector. Lil poplu ma qalulux li x-xogħol bilkemm kien għadu beda u kollox kien staġnat. Bħal ma ġara fl-inawgurazzjoni tal-Parlament il-Ġdid, fejn il-poplu ma jgħidulux li dak il-Parlament suppost kien ilu li ġie inawgurat ix-xhur kbar qabel, jiġifieri fi żmien gvern Nazzjonalista u bħas-soltu dejjem jaqgħu lura. Allura għas-saħħa ta' l-argument, meta telgħu fil-gvern jew meta se jerġgħu ikunu fil-gvern, il-proġetti li kienu diġa mibdija minn gvern Laburista imma mbagħad lestewhom fi żmienhom, ikunu grazzi għal gvern preċedenti Laburista? F'dan l-argument, naturlament il-PN żgur li jbiddlu d-diska mbagħad. Hemm standards għalik u oħrajn għalija Iktar ma jgħaddi ż-żmien aktar niltaqgħu ma każi fejn toħroġ l-ipokrezija rampanti tal-Oppożizzjoni fejn isibuha faċli jippontaw subgħajhom lejn ħaddieħor u jippontifikaw il-governanza tajba u mbagħad kif jiġu affaċċjati b'każi fejn ikunu nvoluti esponenti minn tagħhom iduru mal-lewża u jsibu elf skuża, anzi bil-wiċċ tost kollu jdawwru l-kanuni fuq il-Gvern. Rajna dan l-aħħar kemm lil Qorti u kif ukoll l-Uffiċċju Nazzjonali tal-Verifika f'sentenzi u rapporti separati li ħarġu, fejn sabu esponenti tal-PN li meta kienu fil-gvern ma tantx imxew b'governanza eżemplari u trasparenti. L-Oppożizzjoni meta jiġu daharhom mal-ħajt malajr jobżqu mis-sunnara u jgħidu li issa li sar sar, ħarġu dokument għal governanza tajba u trasperenti u meta jkunu fil-gvern se jimxu fuq dawn il-linji gwida. Kullħadd jaf jikteb u kullħadd jaf ipaċpaċ. Imma mill-kliem għall-fatti hemm baħar jikkumbatti, jgħid il-Malti. Jgħidulna wkoll li ma jieħdux lezzjonijiet minn dan il-gvern fuq governanza. Ħeqq, fil-każ lanqas dan il-gvern mhu se jieħu lezzjonijiet mingħand il-PN. Meta nħarsu lejn il-governanza li mexxew biha lil pajjiżna meta kienu fil-gvern ma tantx tieħu togħma tajba ta' governanza eżemplari. Il-Kap ta' l-Oppożizzjoni wegħdna li bla riżervi kif isib li xi deputat minn tiegħu li jkun inqabad li għamel xi att ħażin ta' governanza, se jurih il-bieb ta' barra. Aktar minn hekk l-Oppożiżżjoni donnha trid tbellahielna li qed tindem u tgħallmet. Jippretendu li l-Poplu jemmen l-istqarrijiet imqanżħa li joħorġu meta jinqabdu fuq sieq waħda għal darba, darbtejn, tlieta u jgħidu li tgħallmu u mbagħad qed jippreżentaw ruħhom mill-ġdid għall-elezzjoni li jmiss prattikament bl-istess grupp ta' nies li fosthom hemm minnhom li huma mdawwrin b'kontroversji u xammiet ta' skorrettezzi fil-ħidmiet politiċi tagħhom. U la semmejna l-bieb ta' barra, naħseb li l-bieb tad-Dar Ċentrali qed jitħalla miftuħ għax donnha l-emoroloġija fi ħdan il-PN ma tistax tieqaf. Nies u esponenti Nazzjonalisti għadhom qed jitilqu u jitbegħdu mill-PN. Minflok jiġbor in-nagħaġ mitlufa, aktar persuni qegħdin jitbegħdu minn tal-Pietà.